गंगासागर तालाब गार्डन में वाई-फाई व श्रमिक सदन बनाने पर लगी मुहर
मंगलवार को नगर पालिका परिषद कार्यालय में सामान्य सभा की बैठक हुई। जिसमें 30 विषयों को रखा गया। सुबह 11 बजे से शाम 5.15 बजे तक 6 घंटे चली बैठक में नगर के विभिन्न जनकल्याणकारी योजनाओं व विषयों पर विस्तृत चर्चा करने के बाद निर्णय लिया गया। सभी ने सर्व सम्मति से निर्णय लिया कि ग्रामीण क्षेत्रों से काम में आने वाले मजदूरों के लिए श्रमिक सदन का निर्माण किया जाएगा। इसके लिए जगह चयन का कार्य जल्द किया जाएगा। पोस्ट आफिस और हाईस्कूल मैदान सरदार पटेल मैदान के आसपास श्रमिक सदन बनाने पर चर्चा हुई। ज्ञात हो कि शहर सहित आसपास 30 गांव के मजदूर वर्ग बालोद में मजदूरी करने आते हैं। जिनके ठहरने के लिए पर्याप्त व्यवस्था नहीं है।
गंगासागर तालाब पार गार्डन पर वाई-फाई लगेगा। विद्यार्थी एवं युवाओं को इंटरनेट की सुविधा उपलब्ध कराने के लिए जल्द ही वाई-फाई की स्थापना करने प्रस्ताव पास किया गया। नगर में भारी वाहन जैसे ट्रक, ट्रैक्टर, मेटाडोर आदि के प्रवेश में प्रतिबंध के लिए यातायात विभाग को अधिकार दिया गया है। अधिकार का उपयोग करने के लिए संबंधित विभाग से चर्चा कर सार्थक पहल करने की बात कहीं गई। नपा अध्यक्ष विकास चोपड़ा, पार्षद छबि सार्वा, रीछेद मोहन कलिहारी, भोलू महराज, विमल साहू, सीएमओ मिथलेश अवस्थी आदि उपस्थित थे।
प्रति ट्रिप शुल्क निर्धारित
सामान्य सभा बैठक में निकाय अधिनस्थ दुकानदार जिन्होंने लंबे समय तक किराया राशि जमा नहीं किए हैं, उन दुकानदारों को अंतिम नोटिस जारी करने का निर्णय लिया गया। घरों एवं सार्वजनिक धर्मशालाओं से निकलने वाली मलबा एवं कचरे को 24 घंटे के भीतर हटाने नोटिस जारी किए जाने पर चर्चा की गई। कचरा व मलबा नहीं हटाने पर एक हजार रुपए प्रति ट्रिप शुल्क निर्धारित किया गया।
hin_Deva hin_Deva hin_Deva hin_Deva hin_Deva